b'\n_START_ARTICLE_\nKrnski grad\n_START_SECTION_\nZgodovina\n_START_PARAGRAPH_\nV starih listinah se Krnski grad prvi\xc4\x8d omenja  leta 860 kot Carantana, leta 888 pa kot Curtis Carantana. Hal\xc5\xa1tatski grobovi na ju\xc5\xbeni planoti dokazujejo poselitev \xc5\xbee v prazgodovini, in to zaradi bli\xc5\xbeine Municipiuma Virunuma. Pri arheolo\xc5\xa1kih delih so na\xc5\xa1li tudi ve\xc4\x8d napisov iz rimske dobe. Rimska cesta Via Julia Augusta je vodila iz Ogleja \xc4\x8dez prelaz Pl\xc3\xb6ckenpass po dolini Drave v Beljak in se nadaljevala v Feldkirchen in Karnburg v de\xc5\xbeelno glavno mesto Virunum._NEWLINE_Predromanska kapela svetega Petra in Pavla  se prvi\xc4\x8d omenja leta 927 in je najstarej\xc5\xa1a ohranjena cerkev v Vzhodnih Alpah. Krnski grad je bil v srednjem veku sredi\xc5\xa1\xc4\x8de alpske slovanske kne\xc5\xbeevine Karantanije. Ko so Koro\xc5\xa1ko kolonizirali Bavarci, je bila karolin\xc5\xa1ka pfalca (Curtis Carantana) z dana\xc5\xa1njo cerkvijo pfal\xc5\xa1ka kapela. V cerkvi so ostanki karolin\xc5\xa1kega zidu, ki so verjetno ostanki gradu pfalca iz 9. stoletja. Od kraljeve pala\xc4\x8de, ki je stala ob vzno\xc5\xbeju Ulrichsberga, ni ostalo ni\xc4\x8desar, razen cerkve._NEWLINE_Kraj je bil \xc5\xbee v 7. stoletju sede\xc5\xbe koro\xc5\xa1kih knezov in nato od 11. stoletja skupaj z Gospo Sveto glavni kraj Koro\xc5\xa1ke. Na obmo\xc4\x8dju nekdanjega gradu je bil severozahodno od cerkve vse do leta 1862 kne\xc5\xbeji kamen, kjer so ustoli\xc4\x8devali koro\xc5\xa1ke vojvode. Zadnje ustoli\xc4\x8denje, pri katerem so obredno uporabljali slovenski jezik, je bilo marca 1414. Krnski grad je znan predvsem po kne\xc5\xbejem kamnu in pogostih napadih Turkov.\n_START_SECTION_\nKri\xc5\xbeev pot\n_START_PARAGRAPH_\nIz vasi do pfal\xc5\xa1ke cerkve je pe\xc5\xa1pot, ob kateri je 14 postaj kri\xc5\xbeevega pota s slikami pasijona Jezusa Kristusa. Kri\xc5\xbeanje v bli\xc5\xbeini cerkve je 15. postaja in kon\xc4\x8dna to\xc4\x8dka kri\xc5\xbeevega pota.'